Document ID: 31988L0506

*****
ΟΔΗΓΙΑ ΤΗΣ ΕΠΙΤΡΟΠΗΣ
της 13ης Σεπτεμβρίου 1988
για τροποποίηση του παραρτήματος ΙΙ της οδηγίας 66/402/ΕΟΚ του Συμβουλίου περί εμπορίας σπόρων δημητριακών προς σπορά
(88/506/ΕΟΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
την οδηγία 66/402/ΕΟΚ του Συμβουλίου της 14ης Ιουνίου 1966 περί εμπορίας σπόρων δημητριακών προς σπορά (1), όπως τροποποιήθηκε τελευταία από την οδηγία 88/380/ΕΟΚ (2), και ιδίως το άρθρο 21 στοιχείο α),
Εκτιμώντας:
ότι, σύμφωνα με τις σημερινές επιστημονικές και τεχνικές γνώσεις, φαίνεται ότι ορισμένες ποικιλίες βρώμης (Avena sativa) του τύπου «βρώμη η γυμνόκοκκος» είναι κατάλληλες για κτηνοτροφικούς σκοπούς·
ότι, ωστόσο, είναι δύσκολο να παραχθούν σπόροι προς σπορά των εν λόγω ποικιλιών βλαστικής ικανότητας ίσης με αυτή που επιτυγχάνεται συνήθως με τους σπόρους προς σπορά άλλων ποικιλιών βρώμης·
ότι λόγω της εξέλιξης των επιστημονικών και τεχνικών γνώσεων είναι, κατά συνέπεια, σκόπιμο να μειωθεί, όσον αφορά τις ποικιλίες βρώμης του τύπου «βρώμη η γυμνόκοκκος», η ελάχιστη βλαστική ικανότητα 85 % των καθαρών σπόρων προς σπορά που προβλέπεται για τη βρώμη στο παράρτημα ΙΙ της οδηγίας 66/402/ΕΟΚ ·
ότι, καταρχήν, η μείωση αυτή πρέπει να εφαρμοσθεί μόνο για περιορισμένη χρονική περίοδο, προκειμένου να καταστεί δυνατή η συγκέντρωση και αξιολόγηση περαιτέρω τεχνικών πληροφοριών σχετικά με τις ποικιλίες αυτές·
ότι τα μέτρα που προβλέπονται στην παρούσα οδηγία είναι σύμφωνα με τη γνώμη της μόνιμης επιτροπής σπόρων προς σπορά και γεωργικών δενδροκηπευτικών και δασικών φυτών προς φύτευση,
ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
Άρθρο 1
Το παράρτημα ΙΙ της οδηγίας 66/402/ΕΟΚ τροποποιείται ως εξής:
1. Στον πίνακα, στο σημείο 2 υπό Α, στη στήλη 2 («Ελάχιστη βλαστική ικανότητα»), μετά από τον αριθμό 85 που προβλέπεται για τους πιστοποιημένους σπόρους προς σπορά της 1ης αναπαραγωγής και της 2ης αναπαραγωγής ορισμένων ειδών συμπεριλαμβανομένης και της Avena sativa προστίθεται η ένδειξη « (δ)».
2. Στο σημείο 2 υπό Β, προστίθεται το ακόλουθο κείμενο:
«(δ) Στην περίπτωση των ποικιλιών της Avena sativa που κατατάσσονται επισήμως σαν ποικιλίες του τύπου "βρώμη η γυμνόκοκκος" τα κράτη μέλη μπορούν, μέχρι τις 30 Ιουνίου 1990, να μειώσουν την ελάχιστη βλαστική ικανότητα σε 75 % των καθαρών σπόρων προς σπορά. Στην περίπτωση αυτή, η επίσημη ετίκετα φέρει την ένδειξη "Ελάχιστη βλαστική ικανότητα 75 %.»
Άρθρο 2
Τα κράτη μέλη που κάνουν χρήση του όρου που έχει προστεθεί με το άρθρο 1 σημείο 2 ενημερώνουν την Επιτροπή και τα άλλα κράτη μέλη σχετικά με τα μέτρα που λαμβάνουν για το σκοπό αυτό.
Άρθρο 3
Η παρούσα οδηγία απευθύνεται στα κράτη μέλη.
Βρυξέλλες, 13 Σεπτεμβρίου 1988.

Labels: 3
17
6